Persies laat dit drieë reën | Netwerk24
Persies laat dit drieë reën
Deur Boetie Hattingh 14 Mei 2018 06:00
Heelagter Garth "Seep" Jacobs op pad om sy drie te druk.Foto: Nasifa Sulaiman
Dit was die een drie ná die ander.
Rugbykoors het die afgelope Saterdag, 5 Mei, hoog geloop met die aanvang van die Boland-rugbyunie se Streek-uitdaagbeker.
Worcester Perserverance het United Stars met 76-19 oorrompel.
Toeskouers is van die staanspoor af met goeie hardlooprugby deur die tuis­span op Esselenpark-stadion getrakteer.
Persies se B-span het ook die een drie ná die ander gedruk en die besoekers in die hoofvoorwedstryd 88-0 vermorsel.
Die A-span het hierop voortgebou en teen rustyd was dié tuisspan reeds 48-0 voor in 'n wedstryd wat as 'n drieëfees beskryf word.
United het met 'n stewige windjie agter sy blaaie, wat hy nie kon benut nie, gespeel.
Persies het dit uitgebuit en met sy pak voorspelers aanvalle van stapel gestuur wat in punte omskep is.
United het vir die meeste van die wedstryd die inskopwerk gedoen terwyl Persies op sy beurt die meeste van die tyd agter die doellyn gaan kuier het. United het geen weerstand teen Persies se aanvalle gehad nie.
Persies het alle fasette van die spel oorheers en as hy met sy aanvalle begin, het jy net een vlaag swart truie gesien soos die spelers mekaar ondersteun het.
Toe United met sy aanvalle in die tweede helfte begin, was dit van korte duur en hy kon net 19 punte in die hele wedstryd aanteken.
Persies het in die laaste 40 min behoorlik die krane oopgedraai en op al sy silinders gehardloop.
Puntemakers vir Persies: Malcolm Fredericks (1), Alvizo Williams (2), Chandrou Jeptha (4), Garth Jacobs (2), Jowayne Brooks (2) en Shaldon Jonkers (1). Garath Jacobs het ook met vyf doelskoppe geslaag.